Eitt af mörgum margfrægum verkum Williams Shakespare er leikritið Hinrik V. Leikrit sem margir þekkja af kvikmyndaversjónum sem gerðar hafa verið , árið 1989 lék t.d. Kenneth Branagh þennan merka kóng í bíómynd , enn frægari er kannski túlkun Laurence Olivier á sama hilmi árið 1944 . Messudagur heilags Krispíns . En ef það væri synd að girnast sæmd , væri ég heimsins mesti brotamaður , Nei , frændi , óskaðu´einskis manns að heiman ; síðast alls vil ég verða af heiðri þeim sem maður einn að auki fengi í hlut . Þetta mun góður faðir segja syni ; og Krispínsdagur kemur aldrei svo , héðanaf allt til enda veraldar , að ekki verði á oss minnzt , hina fáu , oss fáa , því fer betur , bræðra-hópinn ; því sá sem við mig blandar blóði í dag , er bróðir minn ; hve vesall sem hann er , mun þessi dagur aðla líf hans allt . Jesús hefur sagt þeim að einn muni svíkja , hann gefur líka til kynna að annar muni frá hverfa – afneita . En Pétur afneitaði á ögurstundu meistara sínum – hann er hér nefndur Símon af Frelsaranum líklega vegna þess að í þetta sinn var hann ekki sá klettur sem Pétursnafnið krafðist , og táknaði . Tvítekning nafnsins minnir okkur meðal annars á mikilvægi þessa postula sem þó brást – um stund . Hann er að tala sérstaklega til þeirra – sem þarna eru ; ekki annarra . Og þannig eru sterk líkindi með Kristi og Hinriki V. í samnefndu verki Shakespeares . Lærisveinar Krists höfðu yfirgefið allt og fylgt honum , þeir höfðu séð þjáningar hans , orðið vitni af freistingum þeim sem lagðar voru fyrir hann , þeir höfðu séð kraftaverkin og þeir höfðu upplifað það aftur og aftur að leiðtogi þeirra stóð með þeim sem minna máttu sín . Einir án hans – í raunheimi . Og hvað á þá að vera drifkraftur þeirra og afl til boðunnar og trúarlegra átaka ? Hermenn Hinriks V. hafa blessun síns baráttuglaða kóngs sem vísar þeim veginn með því að benda til framtíðar . Og það gerir Jesús líka , hann segir við Símon Pétur : „ Og styrk þú trúsystkin þín þegar þú ert snúinn við . “ Vopnlaus erum við ekki því við höfum orð hans að halda okkur við og kenningu hans að breyta eftir ; við höfum náðargjafirnar sem hann veitti okkur og við höfum lærdóm þann sem hann lagði til svo við gætum notað okkur þær náðargjafir . Flettum upp í sjálfum okkur og finnum í okkur mennskuna ; samlíðunina og réttlætiskenndina . Með allt þetta að vopni til viðbótar við tæran boðskap Jesú Krists – mun ekkert fyrir okkur standa . En , hinir sem ekki koma með , en sitja heima , munu síðar „ blunda á beði “ og „ formæla sínum fjarvistum frá oss og drúpa höfði af hneisu . “ Því okkar mun verða sigurinn , réttlætið og eilífa lífið – og hver dagur sem Krispínsmessa . Dýrð sé Guði , föður og syni og heilögum anda , svo sem var í upphafi er og verður um aldir alda , Amen .